ኢትዮጵያ የኢንፎርሜሽን ኮሙኒኬሽን ቴክኖሎጂን ለእድገቷ መፋጠን እየተጠቀመችበት ነው፤ ዶ/ር ደብረጽዮን
አዲስ አበባ፤ ሰኔ 5/2006 (ዋኢማ) – ኢትዮጵያ የኢንፎርሜሽን ኮሙኒኬሽን ቴክኖሎጂን በማስፋፋትና በመጠቀም እድገቷን በማፋጠን ላይ መሆኑን በምክትል ጠቅላይ ሚኒስትር ማዕረግ የፋይናንስና የኢኮኖሚ ጉዳዮች ክላስተር አስተባባሪና የመገናኛና የኢንፎርሜሽን ቴክኖሎጂ ሚኒስትር ዶ/ር ደብረጽዮን ገ/ሚካኤል ገለጹ። ሚኒስትሩ በጀኔቫ ስዊዘርላንድ  እየተካሄደ ባለው የዓለም የኢንፎርሜሽን ማሕበረሰብ ጉባኤ ላይ እንደገለጹት ኢትዮጵያ የኢንፎርሜሽን ኮሙኒኬሽን ቴክኖሎጂን ለልማት በማዋል አበረታች ውጤት እያስመዘገበች ትገኛለች። የኢትዮጵያ መንግስት የኢንፎርማሽን ኮሙኒኬሽን ቴክኖሎጂ ለድህነት ቅነሳና የምዕተ ዓመቱን የልማት ግቦች ለማሳካት ለሚያበረክተው አስተዋጽኦ ተገቢውን እውቅና በመስጠት በመስኩ ፖሊሲ፣ ስትራቴጂና ፕሮግራም አውጥቶ እየተገበረ መሆኑን ዶ/ር ደብረጽዮን ገልጸዋል። ሚኒስትሩ ከሰኔ 2-5 /2006 ዓ/ም በጀኔቫ እየተካሄደ ባለው የከፍተኛ ደረጃ የፖሊሲ ውይይት ላይ እንደተናገሩት ኢትዮጵያ ከምዕተ ዓመቱ ግቦች ስድስቱን ለማሳካት የሚያስችል ሂደት ላይ መሆኗን የገለጹት ሚኒስትሩ ቀሪዎቹን የልማት ግቦችን ለማሳካትም የተጠናከረ ርብርብ እየተደረገ ነው ብለዋል። ዶ/ር ደብረጽዮን አያይዘውም  የኢንፎርሜሽን ቴክኖሎጂ መሰረተ ልማት በመላው አገሪቱ ለማዳረስ የሚያስችል ስራ  እየተሰራ መሆኑን ገልጸዋል። የብሄራዊ  የመረጃ ማስተላለፊያና የኤሌክትሮኒክስ አስተዳደር  ለመዘርጋት የሚያስችል የመሰረተ ልማት ፕሮግራም በመተግበር በአብዛኛው የአገሪቱ ክፍል የፋይበር ኦፕቲክስ መዘርጋቱንም ሚኒስትሩ ተናግረዋል። ሕብረተሰቡን በተመጣጣኝ ዋጋ ተጠቃሚ ያደረገ ሰፊ የመሰረተ ልማት ዝርጋታ መከናወኑንን የጠቆሙት ሚኒስትሩ የቋሚና ተንቀሳቃሽ ስልኮችና የኢንተርኔት አገልግሎት በገጠር አካባቢዎች ጭምር መስፋፋታቸውን ገልጸዋል። የመንግስት አገልግሎት ለማሻሻል የሚያስችል ፕሮግራም እየተተገበረ መሆኑን የገለጹት ሚኒስትሩ 290 የሚሆኑ የመንግስት አገልግሎቶች በብሄራዊ ፖርታል ላይ እንደሚገኙም ሚኒስትሩ ተናግረዋል።ዶ/ር ደብረጽዮን አያይዘውም  መንግስት የኢንፎርሜሽን ኮሙኒኬሽን ቴክኖሎጂን በጤና፣ በትምህርትና  በግብርና ዘርፎች በመጠቀም የአገሪቱን ልማት እያፋጠነ እንደሚገኝ ለተሳታፊዎች አብራርተዋል። በመካሄድ ላይ ያለው ጉባኤ  የኢንፎርሜሽን ቴክኖሎጂ ባለፉት አስር ዓመታት ለልማት ያደረገውን አስተዋጽኦ በመገምገም በቀጣይ አስር ዓመታት የሚኖረውን ጠቀሜታ የሚያመላክቱ ሰነዶች እንደሚያጸድቅ ይጠበቃል።